Μπομπ Ντενάρ

Πρώτα χρόνια

Γεννήθηκε ως Ζιλμπέρ Μπουρζώ (Gilbert Bourgeaud) στις 7 Απριλίου του 1929 στο Γκραγιάν-ε-λ'Οπιτάλ (Grayan-et-l'Hôpital) στο Ζιρόντ (Gironde). Ο Ντενάρ υπηρέτησε πρώτα στο Ναυτικό στη Γαλλική Ινδοκίνα και στην αποικιοκρατούμενη Αλγερία και έπειτα στο Μαρόκο .
Το 1954 καταδικάστηκε σε φυλάκιση ως εμπλεκόμενος σε σχέδιο για δολοφονία του Πρωθυπουργού Πιερ Μεντές Φρανς. Εξέτισε ποινή φυλάκισης 14 μηνών.

Η δράση του στην Αφρική

Η δράση του ξεκίνησε τη δεκαετία του '60 οπότε και συμμετείχε σε αρκετούς πολέμους μεταξύ αφρικανικών κρατών (με πρώτο το Κονγκό) με άλλους μισθοφόρους, που ονομάστηκαν «Σκυλιά του πολέμου». Μετά την κατάρρευση του αποσχιστικού κινήματος στην Κατάνγκα, από τον Τσόμπε, το 1963, ο Ντενάρ έφυγε με τους άνδρες του στην αποικιοκρατούμενη από τους Πορτογάλους Ανγκόλα.
Μέσα στα επόμενα χρόνια συντόνισε ομάδες αποτελούμενες από πρώην στρατιώτες και μισθοφόρους που έμειναν γνωστές με την επωνυμία "Οι Τρομεροί", εξαιτίας των θηριωδιών που διέπρατταν.
Είναι γνωστό ότι έλαβε μέρος σε στρατιωτικά κινήματα, πραξικοπήματα και συγκρούσεις σε Ζιμπάμπουε, Υεμένη, Ιράν, Νιγηρία, Μπενίν, Γκαμπόν, Ανγκόλα, Ζαΐρ και στις Κομόρες. Ο Ντενάρ τις περισσότερες φορές είχε τη σιωπηλή υποστήριξη της Γαλλίας και των μυστικών υπηρεσιών της χώρας του για τη δράση του.
Η εισβολή του στην Κατάνγκα έγινε με ποδήλατα και θεωρήθηκε εισβολή- παρωδία. Επίσης, ενεπλάκη σε αποτυχημένη απόπειρα πραξικοπήματος στην Μπενίν (Opération Crevette, δηλ. Επιχείρηση Γαρίδα) με στόχο τον ηγέτη του Επαναστατικού Κόμματος, Ματιέ Κερεκού το 1977. Το εν λόγω πραξικόπημα το οποίο απέτυχε είχε την υποστήριξη του Τόγκο, της Ακτής Ελεφαντοστού , του Μαρόκου και της Γκαμπόν, χωρών- συμμάχων της Γαλλίας.

Δράση στις Κομόρες

Από τους πιο "αγαπημένους" του στόχους ήταν τα νησιά Κομόρες. Ανέτρεψε την κυβέρνηση του μικρού νησιωτικού κράτους 4 συνολικά φορές. Με εντολή του σχεδιαστή της αποικιακής πολιτικής στην Αφρική , του Γάλλου Ζακ Φοκάρ ανέτρεψε τον πρώτο Πρόεδρο των νησιών, Αχμέτ Αμπντάλα το 1975, λίγο μετά την ανακήρυξη της ανεξαρτησίας. Νέος Πρόεδρος έγινε ο Αλί Σοϊλίχ.
Έπειτα από το αποτυχημένο πραξικόπημα στην Μπενίν το 1977 διεξήγαγε επιχειρήσεις στη Ροδεσία , για να επιστρέψει στις Κομόρες με 43 άνδρες, όπου ανέτρεψε τον Πρόεδρο Σοϊλίχ,ο οποίος είχε γίνει σοσιαλιστής και βρέθηκε νεκρός υπό μυστηριώδεις συνθήκες στις 29 Μαΐου του 1978. Με τη βοήθεια του Ντενάρ, ο Αμπντάλα επαναφέρθηκε στην προεδρία και επί 11 χρόνια ο μισθοφόρος υπηρέτησε ως επικεφαλής της φρουράς του Προέδρου των Κομορών. Εκεί παντρεύτηκε, έγινε Μουσουλμάνος και μάλιστα ανέπτυξε επιχειρηματική δραστηριότητα, κάνοντας τεράστια περιουσία.
Το 1989, φοβούμενος κάποιο πιθανό πραξικόπημα. ο Αμπντάλα υπέγραψε διάταγμα, με βάση του οποίου έπρεπε να αφοπλιστούν οι ένοπλες δυνάμεις από την προεδρική φρουρά. Λίγο μετά την υπογραφή του διατάγματος, αξιωματικός του στρατού εισέβαλε στο γραφείο του Προέδρου και τον πυροβόλησε θανάσιμα, τραυματίζοντας τον Ντενάρ. Ο μισθοφόρος κατέφυγε στη Νότια Αφρική, όπου τον φυγάδευσαν Γάλλοι αλεξιπτωτιστές. Η καταδίκη του σε σχετικά μεγάλη ηλικία ήταν για το πραξικόπημα αυτό του 1989 και τη δολοφονία του Αμπντάλα, για την οποία θεωρήθηκε υπεύθυνος ο Ντενάρ.
Στις 27 Σεπτεμβρίου 1995, τη νύχτα, ο Μπομπ Ντενάρ με 30 μόλις άνδρες επιβιβάστηκαν στις Κομόρες και επεχείρησε να ανατρέψει τον Πρόεδρο των Κομορών, Σαΐντ Μοχάμετ Τζοχάρ, τον διάδοχο του δολοφονηθέντος Αμπντάλα. Στις 4 Οκτωβρίου του ιδίου έτους, με βάση συμφωνία ανάμεσα στα νησιά και στη Γαλλία, ειδικές δυνάμεις του γαλλικού στρατού συνέλαβαν τους επίδοξους πραξικοπηματίες και κατέστειλαν την απόπειρα. Ο Ντενάρ επέστρεψε στη Γαλλία για να δικαστεί, με ενέργειες των γαλλικών μυστικών υπηρεσιών.

Τελευταία χρόνια

Τον Ιούλιο του 2007 ο Ντενάρ καταδικάστηκε σε ποινή φυλάκισης τεσσάρων ετών με αναστολή για το πραξικόπημα που διενήργησε το 1995 στα νησιά Κομόρες, ένα από τα 4 συνολικά που είχε κάνει στα νησιά αυτά του Ινδικού. Η δικαιοσύνη στάθηκε επιεικής μαζί του εξαιτίας των προβλημάτων υγείας του.
Τα τελευταία χρόνια της ζωής του υπέφερε από τη νόσο του Αλτσχάιμερ. Πέθανε στις 13 Οκτωβρίου του 2007 στο Παρίσι σε ηλικία 78 ετών και ο θάνατός του ανακοινώθηκε από την αδερφή του. Ήταν πατέρας οκτώ παιδιών και είχε παντρευτεί 7 φορές καθώς ασπάστηκε το Ισλάμ και την πολυγαμία.